III “Нәүрүз” форумы спектакльләре: «Хыялдагы зәңгәр диңгез ярым» (ФОТО)

	2014 елның 2-8 июнендә Казанда үтәчәк III Халыкара “Нәүрүз” театраль-белем бирү фестиваль-форумында Саха-Якутия театрларының легендарь спектакльләре күрсәтеләчәк. Шуларның беренчесе Чыңгыз Айтматов повесте буенча куелган «Хыялдагы зәңгәр диңгез ярым»  спектакле. Ул Камал театры сәхнәсендә  2 июньдә 18.00 сәгатьтә күрсәтеләчәк.	 2 июньдә 18.00 сәгатьтә Татар дәүләт Академия театрының зур сәхнәсендә П.Ойунский исемендәге Саха Академия театрының легендарь спектакле  - “Хыялдагы зәңгәр диңгез ярым”.

1982 елны Чыңгыз Айтматов әсәре буенча сәхнәләштерелгән «Хыялдагы зәңгәр диңгез ярым» спектакле режиссер Андрей Борисовның диплом эше генә түгел, ә  үзенең туган театрында режиссер буларак тәкъдим иткән беренче хезмәте дә. Бүгенге көндә әлеге спектакль Ойунский театрының визит карточкасы булып тора, ә Андрей Борисов – менә 31 ел инде шушы театрның сәнгать җитәкчесе.

Быел беренче мәртәбә “Нәүрүз” форумы “Йола – театраль хәрәкәт нигезе” дигән  темага багышлана. «Хыялдагы зәңгәр диңгез ярым» – “Йола театрының” ачык мисалы.

Спектакльнең нигезе итеп алынган Чыңгыз Айтматовның «Диңгез кырыннан чабучы ала көчек» повесте, Амур елгасының түбән агымында һәм Сахалин утравында яшәүче, тынычлык сөюче нивх халкы хакында. Алар рухларга ышаналар, шул рухлар белән шаманнар ярдәмендә элемтәгә керәләр, аралашалар.

Повестьның нигезендә диңгез аучылары хакындагы нивх легендасы ята. Эчтәлек буенча Кириск исемле малайны ыруг башлыгы Орган, Эмрайин ата һәм аның туганнан туган абыйсы Мылгун диңгездә аучылык серләренә өйрәтәләр. Юлда алар көчле давылга очрыйлар, давылдан соң, күз күремен каплап, үле тынлык сыман куе томан төшә. Аучылар, адашып, ярга юлны таба алмыйлар.  Дүрт кеше көймәдә, ашау-эчүсез калып, килеп туган каршылык белән көрәшергә мәҗбүр булалар. Калган соңгы тамчы су, киләчәк буыннар хакына, малайның гомерен саклап калырга тиеш. Шуның өчен өлкәннәр, үзләре теләп, үлем юлын сайлыйлар – чиратлашып көймәдән диңгез томанына төшеп югалалар. Кириск, әтисенең кырыс васыятен үтәп, авыр сынаулар кичеп, якыннарының үлемен күтәреп, өлкәнәеп өенә кайта...

«Хыялдагы зәңгәр диңгез ярым» спектаклен 2 июньдә 18.00 сәгатьтә Г.Камал исемендәге Татар дәүләт Академия театрында күрергә мөмкин.

Искәртеп үтәбез, III Халыкара “Нәүрүз” театраль-белем бирү фестиваль-форумы 2-8 июньдә Казанда үтә. Форум кысаларында семинарлар, мастер-класслар һәм лекцияләр нигездә 5 юнәлештә үтәчәк: актерлык сәнгате һәм практик режиссура; режиссура теориясе, сценография һәм музыкаль театр; театр социологиясе, менеджмент, пиар, хокук белеме; курчак театры сәнгате; театраль тәнкыйть. Дәрес-семинарлар Германия, Греция, Колумбия, Россия һәм Франциядән килгән театр сәнгате һәм менеджменты буенча әйдәп баручы белгечләр җитәкчелегендә үтәчәк. Шулай ук форум программасында танылган режиссерлар, музыкантларның спектакльләре, концертлары, перфоманслары.   1  2  3 
	---	
Камал театры

	№   |  	


